สะพัด! บอร์ดกสทช.ไฟเขียว TRUE ควบ DTAC ยังเกี่ยงบาลีจะใช้คำว่า “อนุมัติ” หรือ “รับทราบ”
สะพัด! บอร์ดกสทช.ไฟเขียว TRUE ควบ DTAC ยังเกี่ยงบาลีจะใช้คำว่า “อนุมัติ” หรือ “รับทราบ” ด้านราคาหุ้น TRUE-DTAC ล่าสุดเด้งตอบรับกระแสข่าว กสทช.ไฟเขียวควบกิจการ
สะพัด! บอร์ดกสทช.ไฟเขียว TRUE ควบ DTAC ยังเกี่ยงบาลีจะใช้คำว่า “อนุมัติ” หรือ “รับทราบ”
20 ต.ค. 2565

แหล่งข่าวจากวงการโทรคมนาคม เปิดเผยว่า การประชุมคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) นัดพิเศษในช่วงเช้าวันนี้(20ต.ค.65) ได้พิจารณาคำขอควบรวมกิจการระหว่าง บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC และ บริษัท ทรู คอร์ปอเรชั่น จำกัด (หมาชน)  หรือ TRUE โดยมีมติให้เอกชนดำเนินการตามคำขอได้ และช่วงบ่ายคาดว่าจะมีการกำหนดเงื่อนไขให้ภาคเอกชนต้องปฏิบัติตามเพื่อเยียวยาและรักษาผลประโยขน์ของผู้ใช้บริการ
ทั้งนี้แหล่งข่าวเปิดเผยด้วยว่า ขณะนี้คณะกรรมการฯอยู่ระหว่างการหารือร่วมกับสำนักงาน กสทช. ว่าจะแถลงมติดังกล่าวอย่างไร ระหว่างการใช้คำว่า “อนุมัติให้ควบรวม” หรือ “รับทราบการควบรวม” เนื่องจากจะเป็นการบ่งชี้สถานะของหน่วยงานว่ามีอำนาจในการพิจารณาให้ควบรวมหรือไม่ ซึ่งจะมีผลในทางกฎหมายเกี่ยวกับคดีที่ภาคประชาชนเตรียมที่จะยื่นฟ้องบอร์ด กสทช. ในฐานะเรกกูเลเตอร์ ซึ่งศาลปกครองได้เคยวินิจฉัยว่า กสทช.มีอำนาจในการอนุมัติ หรือไม่อนุมัติในการควบรวมกิจการ
โดยภายหลังจากมีกระแสข่าวลือบอร์ดกสทช.ไฟเขียว TRUE ควบ DTAC ส่งผลให้นักลงทุนเข้ามาไล่ราคาหุ้น บริษัท ทรู คอร์ปอเรชั่น จำกัด (มหาชน) หรือ TRUE โดยล่าสุด ณ เวลา 15:38 น. ราคาหุ้นเด้งขึ้นมาอยู่ที่ 5.25 บาท บวก 0.10 บาท หรือ 1.94% หลังจากนช่วงภาคเช้าราคาอ่อนตัวลงไปทำจุดต่ำสุดที่ระดับ 5.05 บาท
ขณะที่ บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ล่าสุด ณ เวลา 15:38 น. ราคาหุ้นเด้งขึ้นมาอยู่ที่ 47.00 บาท บวก 0.25 บาท หรือ 0.53% หลังจากในช่วงภาคเช้าราคาอ่อนตัวลงไปทำจุดต่ำสุดที่ระดับ 45.25 บาท